ประธานศูนย์พิทักษ์เลือกตั้ง 62 ระบุ ช่วงเลือกตั้งครึ่งวันเช้า ดำเนินคดีผู้กระทำผิดเลือกตั้งแล้วประมาณ 10 ราย ทั้งการฉีกบัตรเลือกตั้งและซื้อเสียง
ประธานศูนย์พิทักษ์เลือกตั้ง 62 ระบุ ช่วงเลือกตั้งครึ่งวันเช้า ดำเนินคดีผู้กระทำผิดเลือกตั้งแล้วประมาณ 10 ราย ทั้งการฉีกบัตรเลือกตั้ง และซื้อเสียง โดยสถานการณ์ภาพรวมยังเป็นไปด้วยความเรียบร้อยพลตำรวจเอก ศรีวราห์ รังสิพราหมณกุล รองผู้บัญชาการตำรวจแห่งชาติ ในฐานะประธานศูนย์พิทักษ์เลือกตั้ง 62 พร้อมนางสาวสุพรียา รังสิพราหมณกุล บุตรสาว เดินทางมาเลือกตั้งที่หน่วยเลือกตั้ง 91-93 แขวงลาดพร้าว เขตลาดพร้าว ของเขตเลือกตั้งที่ 8 กรุงเทพมหานคร บริเวณซอยสุคนธาสวัสดิ์ 25 ถึง 27 ฝั่งตรงข้ามโรงเรียนครูเกียว พร้อมเปิดเผยว่า เบื้องต้น มีการดำเนินคดีกับผู้กระทำผิดเกี่ยวกับการเลือกตั้งแล้วประมาณ 10 ราย โดยมีเรื่องการซื้อเสียง ในพื้นที่จังหวัดกาฬสินธุ์ นครปฐม และสงขลา และคดีเกี่ยวกับฉีกบัตรเลือกตั้ง ในพื้นที่อำเภอคลองหลวง จังหวัดปทุมธานี และเชียงใหม่ ส่วนการฉีกบัตร มีผู้กระทำความผิด 3 ราย ซึ่งเป็นผู้ที่มีอาการทางจิตประสาท และมีอาการมึนเมา ในส่วนของพรรคการเมือง ก็มีการร้องทุกข์เข้ามาบ้างแต่ยังไม่สามารถเปิดเผยรายละเอียดได้ โดยมีการแจ้งความดำเนินคดีไว้แล้ว ในข้อหาเกี่ยวกับซื้อเสียง ซึ่งเป็นการแจ้งความเอาผิดกับผู้สมัคร ส่วนจะมีการโอนเงินเข้าบัญชีหรือไม่นั้น เป็นเรื่องของ กกต.ในการสอบสวน ตำรวจมีหน้าที่รับแจ้ง  ส่วนข้อกำหนดให้มีการปลดป้ายหาเสียงริมทาง ขณะนี้ ยังไม่มีผู้มาร้องเรียนถึงเรื่องดังกล่าว ซึ่งหากผิดจริง ทาง กกต. ก็จะดำเนินการแจ้งความร้องทุกข์กับตำรวจ ส่วนในพื้นที่ 3 จังหวัดชายแดนใต้ ภาพรวมยังเป็นไปด้วยความเรียบร้อยด้านนางสาวสุพรียา บุตรสาวของพลตำรวจเอก ศรีวราห์ เปิดเผยว่า เป็นครั้งแรกที่ได้เลือกตั้ง ซึ่งรู้สึกตื่นเต้นมาก โดยก่อนจะมาเลือกตั้งก็ได้ศึกษาเกี่ยวกับนโยบายของพรรคการเมืองแต่ละพรรคมาแล้ว และบิดาก็ไม่ได้ชี้แนะ หรือแนะนำอะไรมาในการเลือกตั้ง เนื่องจากให้อิสระในการคิดและการเลือก